હમણાં નહીં, બહુ બિઝી છું, કેટલાં બધાં ટેન્શન છે, હું કંઈ નવરો નથી, આવું બધું કહીને આપણે કેટલું બધું ટાળતા રહીએ છીએ? હા,ઘણી વાર નથી કરી શકતા, પણ દરેક વખતે ન જ કરી શકીએ એવું નથી હોતું. ઘણી વખત તો આપણી દાનત જ નથી હોતી. એક પતિ-પત્ની છે. બંનેએ લવમેરેજ કર્યા છે. બંને બહુ સમજુ. પત્ની એકવાર બહારગામથી ફ્લાઇટમાં આવતી હતી. તેણે કહ્યું કે હું કેબ લઈને આવી જઈશ. તું ક્યાં છેક એરપોર્ટ સુધી ધક્કો ખાઈશ! એરપોર્ટ પર આવી ત્યારે એનો હસબન્ડ ફૂલ લઈને સામે ઊભો હતો! પત્ની એને જોઈને ખુશ થઈ ગઈ. તેણે કહ્યું કે મેં ના પાડી હતીને? પતિએ કહ્યું,હા તેં આવવાનું તો નહોતું કહ્યું, પણ મને એક વાત યાદી આવી ગઈ. તારી સાથે પ્રેમમાં હતો ત્યારે બસો કિલોમીટર ડ્રાઇવ કરીને તને મળવા આવતો અને આવા મોકાની રાહ જોતો હતો. હવે તને લેવા આવવામાં મને ટ્રાફિક નડે છે? બસ આ જ વિચારે નીકળી પડ્યો!